## El Consell col·labora amb Segorbe per a impulsar diverses accions de promoció turística

*** Turisme Comunitat Valenciana destina 40.000 euros a l’Ajuntament de Segorbe per mitjà d’un conveni de col·laboració**

El Ple del Consell ha autoritzat un conveni de col·laboració entre Turisme Comunitat Valenciana i l’Ajuntament de Segorbe per a la realització d’accions de màrqueting turístic i promoció del municipi en 2025.

Mitjançant este acord, Turisme Comunitat Valenciana destina 40.000 euros perquè l’Ajuntament de Segorbe impulse diverses accions de promoció turística del municipi.

Entre estes destaca l’assistència a fires de turisme com Navartur a Pamplona i Aratur a Saragossa i l’organització del mercat medieval María de Luna, que es va celebrar el mes de maig passat. Es tracta d’un reclam turístic tant en l’àmbit comarcal com en el de la Comunitat Valenciana.

Mitjançant este conveni també es duen a terme diverses accions promocionals orientades a reforçar la visibilitat del municipi com a destinació turística de referència en l’interior de la província de Castelló. Estes actuacions es concentren especialment durant la quinzena de celebració de les festes patronals, del 30 d’agost al 7 de setembre, declarades d’interés turístic nacional, i en la posterior setmana de l’Entrada de Bous i Cavalls, del 8 al 14 de setembre, festa d’interés turístic internacional.

Entre les accions destaca l’emissió i la retransmissió en directe de l’Entrada en una televisió de cobertura autonòmica, així com la inserció de publicitat en mitjans de comunicació locals, tant radiofònics com premsa escrita, coincidint amb estos esdeveniments o en moments estratègics que es consideren d’especial interés per a la promoció turística de Segorbe.

També a través d’este acord es dona suport a les jornades gastronòmiques que organitza la Regidoria de Turisme del municipi, així com l’elaboració de material publicitari com calendaris promocionals de Segorbe i els nous fullets de l’Entrada de Bous i Cavalls 2025.

Fecha: 11/09/2025